KLASA: 565/23

URBROJ: 711-02-02/06-2024-8

Zagreb, 28. studenoga 2024.

**DARIO ZUROVEC**

**Gradonačelnik Grada Sveta Nedelje i**

**zastupnik u Hrvatskom saboru**

**Predmet: DARIO ZUROVEC, gradonačelnik Grada Sveta Nedelje i zastupnik u**

**Hrvatskom saboru**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21., 36/24., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) u sastavu u sastavu Aleksandre Jozić-Ileković, kao predsjednice Povjerenstva, Ines Pavlačić, Igora Lukača, Nike Nodilo Lakoš i Ane Poljak, kao članova Povjerenstva (u daljnjem tekstu: Povjerenstvo) dana 28. studenoga 2024. godine odlučilo da u odnosu na Vas **ne postoje pretpostavke za pokretanje postupka** vezano za moguću povredu odredbe članka 7. točke c) ZSSI-a.

Naime, Povjerenstvo je dana 27. prosinca 2023. godine godine protiv Vas zaprimilo neanonimnu prijavu u kojoj je u bitnom navedeno da ste bili u sukobu interesa, jer je u vrijeme kad je Dalija Orešković bila predsjednica Povjerenstva donijela mišljenje kojim Vam je pogodovala, a već tada ste bili u koalicijskim odnosima ili pripremama za njih.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici ZSSI-a pa ste s obzirom da ste obnašali dužnost općinskog načelnika Grada Svete Nedelje u mandatu od 09. lipnja 2017.- 20. svibnja 2021. te ponovno u mandatu koji je započeo 21. svibnja 2021., dužni poštivati odredbe ZSSI-a. Također, člankom 3. stavkom 1. točkom 3. ZSSI-a propisano je da su zatsupnici u Hravtskom saboru obveznici ZSSI-a pa ste s obzurom da ste obnašali dužnost zastupnika u Hrvatskom saboru u mandatima od 22. srpnja 2017.-20. svibnja 2021., 09. lipnja 2021.-15. svibnja 2024. te ponovno u mandatu koji je započeo 16. svibnja 2024., dužni poštivati odredbe ZSSI-a.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Povjerenstvo je radi utvrđivanja činjenica u postupku, a vezano uz navode prijave, izvršilo uvid u mišljenje Povjerenstva dato u predmetu M-87/17 te je utvrđeno je da ste dana 08. lipnja 2017. godine podnijeli zahtjev za mišljenjem Povjerenstva u kojem ste naveli da ste zaposleni u trgovačkom društvu Nikola Tesla d.d. te da ste na lokalnim izborima održanim 04. lipnja 2017. godine izabrani za gradonačelnika Grada Sveta Nedjelja. Slijedom navedenog, zatražili ste mišljenje Povjerenstva možete li sukladno odredbama ZSSI-ostati u radnom odnosu u navedenom trgovačkom društvu i koristiti neplaćeni dopust bez primanja naknade te može li se trgovačko društvo Ericsson Nikola Tesla d.d. javiti kao ponuditelj na neki od poziva na dostavu ponuda u postupku javne nabave od strane jedinice lokalne samouprave u kojoj obnašate dužnost gradonačelnika. Također, utvrđeno je da Vam je Povjerenstvo na 183. sjednici održanoj 14. lipnja 2017. godine dalo mišljenje da ne možete istovremeno uz profesionalno obnašanje dužnosti gradonačelnika Grada Svete Nedelje uz naknadu ili radi ostvarivanja prihoda biti zaposlen u trgovačkom društvu Ericsson Nikola Tesla d.d., osim ako Povjerenstvo utvrdi da predmetni poslovi ne utječu na zakonito obnašanje navedene javne dužnosti. Također je istaknuto da ukoliko obnašate dužnost gradonačelnika Grada Sveta Nedelja bez zasnivanja radnog odnosa, odnosno kao volonter, da nema zapreke da istovremeno budete u radnom odnosu u trgovačkom društvu Ericsson Nikola Tesla d.d. Nadalje, u citiranom mišljenju istaknuto je da sukladno odredbama ZSSI-a nema zapreke da trgovačko društvo Ericsson Nikola Tesla d.d. u kojem ste u radnom odnosu, stupa u poslovne odnose s tijelom javne vlasti u kojem obnašate dužnost. Međutim, upućeni ste da u slučaju raspisivanja javnog poziva od strane Grada Sveta Nedelja na koji se kao ponuditelj javi trgovačko društvo Ericsson Nikola Tesla d.d. ili upućivanja poziva na dostavu ponude istom trgovačkom društvu u postupcima jednostavne nabave, zatražite mišljenje Povjerenstva s uputama za postupanje u cilju usklađivanja postupanja s odredbama ZSSI-a te zaštite vlastite vjerodostojnosti i povjerenje građana u tijelo javne vlasti u kojem obnašate dužnost.

Nadalje, Povjerenstvo je uvidom u očevidnik koji ustrojava, utvrdilo da izvjestiteljica u navedenom predmetu nije bila tadašnja predjsednica Povjerenstva Dalija Orešković.

Također, uvidom u Zapisnik sa 183. sjednice 1. saziva utvrđeno je da je mišljenje u navedenom predmetu doneseno jednoglasno te da nitko od članova Povjerenstva na sjednici nije imao prijedloge koji bi bili u suprotnosti s danim mišljenjem.

Člankom 7. točkom c) ZSSI-a propisano je da je obveznicima ZSSI-a zabranjeno zlouporabiti posebna prava obveznika koja proizlaze ili su potrebna za obavljanje dužnosti.

Povjerenstvo prvenstveno ističe kako je uvidom u mišljenje dano u predmetu M-87/17 utvrđeno kako je isto dano sukladno ustaljenoj praksi Povjerenstva te da ni po čem ne odstupa od mišljenja danih povodom istovjetnih zahtjeva drugih dužnosnika. Nadalje, izvjestiteljica u predmetu nije bila Dalija Orešković niti je imenovana svojim postupanjem ni na koji način mogla pogodovati Dariu Zurovcu s obzirom da je iz Zapisnika 183. sjednice 1. Povjerenstva saziva utvrđeno da je mišljenje povodom zahtjeva dužnosnika Daria Zurovca dano jednoglasno te nitko od članova Povjerenstva nije imao prijedloge koji bi bili u suprotnosti s dnaim mišljenjem. Zaključno, ističe se da nije dokazano da bi u trenutku davanja mišljenja postojala bilo kakva povezanost između Vas kao tadašnjeg obveznika i predsjednice Povjerenstva, a koja bi bila razlog zloupotrebe u smilu citirane odredbe članka 7. točke c) ZSSI-a prilikom davanja mišljenja Povjerenstva. Ujedno je iz javno dostupnih podataka utvrđeno da se koalicijska suradnja s Dalijom Orešković dogodila nakon što imenovana više nije obnašala dužnost predsjednice Povjerenstva (dužnost predsjednice obnašala je do 11.veljače 2018.), odnosno tijekom 2020. godine.

Slijedom svega navedenog, Povjerenstvo je donijelo odluku da ne postoje pretpostavke za pokretanje postupka vezano za moguću povredu odredbe članka 7. točke c) ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Dario Zurovec, osobnom dostavom
2. Podnositelju prijave
3. Objava na internetskoj stranici Povjerenstva
4. Pismohrana